
Különleges-e az általános? A jogi személyeket mint speciális elemeket magába foglaló magyar polgári perjog gyakorlata

Kulcsszavak: innováció, polgári eljárásjog, jogi személyek, költséghatékonyság, átláthatóság
Dolgozatomban a társadalom átalakulása okán megnövekedett számú jogi személyek külső valamint szervezeten belüli, belső jogviszonyaikkal összefüggő peres kérdéseit vizsgáltam.
A tanulmány hipotézise szerint a jogi személyeket, mint speciális elemeket tartalmazó polgári perek szabályozása a jelenlegi társadalmi és jogszabályi környezetnek már nem felel meg, erőteljesen hiányos és átláthatatlan, amely lényeges időelhúzódásokat és többletköltségeket eredményez a magyar polgári perek során.
A kutatás módszertanát tekintve az eseti döntések tematikus, csoportosított módon, a bennük szereplő kulcsfogalmak azonosításával, mindemellett pedig egymással komparatív módon is elemzésre kerültek, egyes döntések pedig esettanulmányokként is megjelennek a dolgozatban. A statisztikai vizsgálat inkább a kérdésfeltevésekben és a probléma elsőkörben történő azonosításában jelent meg. Jogszociológiai elemzésen át a hipotézis kérdéseken keresztül történő tesztelése és a de lege ferenda javaslatok legfőbb célja az olyan innovatív megoldás kidolgozása történt meg, amely a fentebb megjelölt problémákat országszinten orvosolni lehet képes. A tanulmány elején feltett legnagyobb kérdés az, hogy megfelelő-e a jelenlegiekben a tárgykör szabályozása, vagy kisebb, esetleg nagyobb mértékű módosítások váltak szükségessé.
A dolgozat végi összegzésben kutatási eredményként megfogalmazásra került, hogy a jogi személyeket magában foglaló perek különlegessége sem dogmatikai, sem a gyakorlati szempontból nem képezhet vitát, így ezeknek a különleges perekként a polgári perrendtartásban való szabályozása indokolt azzal, hogy külön jogszabály alkotására való szükségességet a kutatás nem igazolt.
A dolgozatban javasolt egységesítésekkel elérhető az is, hogy mind a felek, azok jogi képviselői, valamint a bírák egyértelműbben meghatározhassák a jogvita kereteit a perfelétel körében, ezzel megelőzve a per elhúzódását és esetleges olyan anyagi jogi tévedéseket, eljárási szabálysértéseket amelyek akár később az elsőfokon eljárt bíróság új eljárásra utasítását is eredményezhetik.
Összességében tehát az innovatív reform kívánatos, mind a felek jogbiztonságba, igazságszolgáltatásba vetett bizalmának növelése, mind a peres eljárások időtartama és az azokra az állam és a felek által fordított költségek csökkentése céljából.



